ئەمریکا مەرجە 12 خاڵییەکەی دەکاتە بنەمای رێککەوتن لەگەڵ ئێران
وەزارەتی دەرەوەی ئەمریکا مەرجە 12 خاڵییەکە دەکاتە بنەمای ئەنجامدانی رێککەوتن لەگەڵ ئێران
مورگان ئورتیگوس وتەبێژی وەزارەتی دەرەوەی ئەمریکا رایگەیاند: ئەنجامدانی رێککەوتنێکی نوێ، تاکە رێگەچارەیە بۆ کۆتاییھێنان بە ھەڕەشەکانی ئێران و ناکۆکییەکانی ھەردوو وڵات.
وتیشی: ئەو مەرجە 12 خاڵییەی مایک پۆمپیۆ وەزیری دەرەوەی ئەمریکا رایگەیاندون، دەبێت بکرێنە بنەمای ئەو رێککەوتنە.
ئورتیگوس راشیگەیاند: ئەو سزا نوێیانەی خراونەتە سەر ئێران، تەواوی کۆمپانیاکانی پترۆ کیمیایی و ئەو لایەنانەش دەگرێتەوە کە پشتگیریی داریی پێشکەشی ئەو کۆمپانیایانە دەکەن.
جەختیشی کردەوە لەوەی، فشارەکانی واشنتۆن بۆ سەر تاران بەردەوام دەبن و ھیچ ئاسانکارییەک ناکەن بەرامبەر بە سیستمی مووشەکی و ئەتۆمی ئێران، چونکە ئەمریکا و ھاوپەیمانەکانی سوورن لەسەر ئەوەی پڕۆگرامی مووشەکی بالیستی ئێران و چالاکییەکانیان، پێشێلکارییە بۆ سەر مافەکانی مرۆڤ.